ET Euroopa Liidu Teataja C 88/7

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 88/02)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

“SKALICKÝ TRDELNÍK”

EÜ NR: SK/PGI/005/0489/09.08.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vasutav asutus:

Nimetus: Úrad priemyselného vlastníctva Slovenskej republiky Aadress: Švermu 43 SK-974 04 Banská Bystrica Telefon: (421-48) 430 02 53 Faks: (421-48) 430 04 03 E-post: joravcova@indprop.gov.sk

2. Rühm:

Nimetus: Skalický trdelník Aadress: Nám. slobody č. 10 SK-909 01 Skalica Telefon: (421-34) 664 83 36 Faks: (421-34) 664 42 10 E-post: kusnierova@mesto.skalica.sk Koosseis: Tootjad/töötlejad ( X ) Muu: ( )

3. Toote tüüp:

Rühm 2.4. Leib, valikpagaritooted, koogid, kondiitritooted, küpsised ja muud pagaritooted

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: “Skalický trdelník”

4.2. Kirjeldus: “Skalický trdelník ”on suurepärane õõnsa silindrilise kujuga pagaritoode, mille siseläbimõõt on 3–5 cm ja välisläbimõõt 6–10 cm. Traditsiooniliselt valmistatakse seda kergitatud pehmest tainast; see keerutatakse rullile, mille nimetus on “trdlo”. Pärast rullile keerutamist kaetakse tainas vahustatud munavalgega ning puistatakse üle peenestatud kreeka pähklite, mandlite või aprikoosituumade või nende seguga. Järgnevalt küpsetatakse see avatulel kuldpruuniks ning puistatakse pärast küpsetamist üle tuhk- ja vaniljesuhkru seguga.

Peenestatud pähklid, aprikoosituumad ja vaniljesuhkur ning küpsetusviis annavad kõnealusele tootele omased tuntavad maitseomadused.

Toodet “Skalický trdelník ”turustatakse eraldi pakendis, mis on saadaval kahes eri kaalus. Põhikaal on 500 g, kuid seda turustatakse ka 250 g kaaluvates pakendites; toote sise- ja välismõõtmete põhiparameetrid on mõlema puhul samad. Toode “Skalický trdelník ”pakitakse toidukilesse ning pärast seda võib selle panna paberpakendisse. Paberpakendile võib trükkida kas must-valge või värvilise pealdise, mille sõnastuses esineb toote nimetus “Skalický trdelník”.

Omadused

Värv: seest kollane, väljast kuldpruun.

Konsistents: pehme, ei tohi olla kõva, murenev.

Aroom ja maitse: isuäratav, meeldiv, küpsetatud materjalist, peenestatud pähklid, aprikoosituumad ja vanilje; ei tohi olla pärmi, värskuse kaotanud või suitsuse maitsega.

Koostis: eri tootjate puhul on taina retsept üksnes vähesel määral erinev.

Enimkasutatud tainas koosneb järgmistest koostisosadest: pooleldi jämedateraline nisujahu, munad, pärm, piim, kristallsuhkur, rummieetripõhine aroom (edaspidi “aroom”), sidrunikoor, sool, muskaatpähkel, peenestatud kreeka pähklid, mandlid, aprikoosituumad, searasv, taimeõli, või, tuhk- ja vaniljesuhkur.

4.3. Geograafiline piirkond: Toodet “Skalický trdelník ”toodetakse kindlas Slovaki Vabariigi osas, mis piirneb põhjas Tšehhi Vabariigiga ning läänes Morava jõega, lõunas Myjava jõega ning idas Teplica jõega alates Senica linnast kuni Tšehhi Vabariigi piirini.

4.4. Päritolutõend: Toote identifitseerimine tagatakse tootja täpsustamisega pakendil või tooteetiketil, mille iga tootja peab tootele lisama. Teatava geograafilise piirkonnaga seotud päritolu tagatakse sellega, et tootmisala asub sellises täpselt määratletud geograafilises piirkonnas, kus võib toodet “Skalický trdelník ”toota.

4.5. Tootmismeetod: Kasutatavad koostisained ühe kilo nisujahu kohta on: 5–8 muna, pärm, piim, kristallsuhkur, sool, muskaatpähkel, aroom, sidrun, peenestatud kreeka pähklid või mandlid või aprikoosituumad või nende segu, searasv, taimeõli, või, vanilje- ja tuhksuhkur.

Tootmisprotsess: pärmist, piimast ja kristallsuhkrust valmistatakse juuretis, mis seejärel segatakse nisujahuga ja sellele lisatakse kristallsuhkur, munakollane ja -valge, sool ning muud koostisosad. Kõik see segatakse pehmeks tainaks, millel lastakse toatemperatuuril kerkida. Kerkinud tainas jagatakse 250–500 g kaaluvateks osadeks, millest moodustatakse riba. Ribal lastakse jälle kerkida ning seejärel keerutatakse see raamistikule kinnitatud rasvatatud puurullile (“trdlo”). Pärast rullile keerutamist kaetakse riba vahustatud munavalgega ja puistatakse üle peenestatud pähklite seguga ning küpsetatakse avatulel kuldpruuniks, samal ajal pidevalt rulli keerutades ja riba aeg-ajalt võiga määrides. Küpsetatud tootel lastakse jahtuda ning see puistatakse üle tuhk- ja vaniljesuhkru seguga.

4.6. Seos: Toodet “Skalický trdelník ”on küpsetatud rullil alates 19. sajandi algusest ning tänapäeval valmistatakse seda samal viisil.

19. sajandi lõpus ja 20. sajandi alguses hakati seda müüma laatadel. Kõnealuse toote tootmine algas laiaulatuslikumalt alles 20. sajandi keskel ning samast perioodist pärineb ka enamik kirjalikke dokumente selle kohta.

Suuliste pärimuste kohaselt oli Skalicas ja selle ümbruses levima hakanud toote “Skalický trdelník ”retsepti puhul tegemist retseptiga, mis pärines aastatel 1783–1801 Skalicas elanud poeedi ja kirjaniku krahv Jozef Gvadányi kokalt.

Vanim säilinud kirjalik dokument kõnealuse toote kohta on käsikiri, mille autoriks on Skalica koolis õpetajana töötanud ungari poeet Gyula Juhász. Tootele “Skalický trdelník ”on viidatud ka Ferdinand Dúbravský 1921. aasta raamatus “Slobodné mesto so zriadeným magistrátom Uhorská Skalica ”ja piirkondliku ajakirja Jídelníček 1977. aasta numbris.

Geograafilise tähise “Skalický trdelník ”registreerimistaotluse aluseks on nii kõnealuse toote maine ja traditsioon kui ka selle eriline kvaliteet ja omadused ning kuju. Toode “Skalický trdelník ”on kujult õõnes ja silindriline, mis on kondiitri- ja pagaritoodete puhul ebatavaline. Seda valmistatakse erilisel viisil tainast, millel lastakse kerkida ning keerutatakse rullile, millel seda seejärel küpsetatakse. Teine eriomadus on see, et kõnealust toodet küpsetatakse avatulel või erilist lõhna ja maitset tekitava hõõguva tuhaga kaetud pannil või grillil, seda pidevalt keerutades ja aeg-ajalt võiga määrides.

4.7. Kontrolliasutus:

Nimetus: BEL/NOVAMANN International s. r. o., sertifitseerimisasutus CERTEX, akrediteeritud EN 45 011 kohaselt Aadress: Továrenská 14 SK-815 71 Bratislava Telefon: (421-2) 50 21 32 68 Faks: (421-2) 50 21 32 44 E-post: —

millele on loa andnud Slovaki Vabariigi põllumajandusministeerium

4.8. Märgistus: Tootjad, kes valmistavad toodet “Skalický trdelník ”vastavalt eespool esitatud spetsifikatsioonile, võivad toote märgistamisel, reklaamimisel ja turustamisel kasutada nimetust “Skalický trdelník”. Tootele lisataval märgisel peab olema:

toote nimetus “Skalický trdelník ”esile tõstetuna;

üksikasjad toote katmiseks kasutatud pähklisortide kohta (pähklisegu, kreeka pähklid, mandlid, aprikoosituumad);

küpsetusviis (hõõguv tuhk, avatuli).